google/wiki40b huggingface dataset:
Γεώργιος Τσαξίρης

Βιογραφικά στοιχεία

Γεννήθηκε στην Πορταριά και σπούδασε στην Αίγυπτο και την Ευρώπη. Συμμετείχε ως εθελοντής στους Βαλκανικούς Πολέμους κατά τη διάρκεια των οποίων ασθένησε σοβαρά με συνέπεια τον θάνατό του.
Εξελέγη βουλευτής Λάρισας στις εκλογές του Αυγούστου 1910 και επανεξελέγη σε αυτές του Νοεμβρίου 1910 και του 1912.
Τόλμη και Γοητεία

Υπόθεση

Στο Λαμπερό Λος Άντζελες, στους μοντέρνους δρόμους του Μπέβερλι Χιλς, κυριαρχούν δύο μεγάλοι οίκοι μόδας και οι δύο πανίσχυρες οικογένειες που τους διοικούν. Οι Φόρεστερ και Σπέκτρα. Οι ιστορίες αυτών των δύο δυναστειών, οι πολύπλοκες ζωές τους, οι παθιασμένοι τους έρωτες, οι έντονες διαμάχες τους, οι ενθουσιώδεις θρίαμβοι, ξεδιπλώνονται δραματικά στη σειρά. 
Η αυτοκρατορία των Φόρεστερ ιδρύθηκε από τον εμπνευσμένο σχεδιαστή Έρικ και τη δυναμική σύζυγο του Στέφανι. Τα τέσσερα παιδιά τους γεννήθηκαν και μεγάλωσαν μέσα στα πλούτη. Ο πρωτότοκος γιος τους Ριτζ που είναι επίσης σχεδιαστής στον οίκο Φόρεστερ, ο Θορν που νιώθει να βρίσκεται εδώ και χρόνια στην σκιά του μεγάλου του αδερφού, η Κρίστεν που έχει παντρευτεί έναν φορέα του AIDS και ζει εκτός του Λος Άντζελες, και η μικρή τους κόρη η Φελίσια που είναι ανεξάρτητο πνεύμα. 
Η Σάλι Σπέκτρα από την άλλη είναι αποφασισμένη να φτάσει την κορυφή της παγκόσμιας μόδας ακόμη και κλέβοντας τα σχέδια των Φόρεστερ. Έχει δύο παιδιά, την Μέισι και τον Σι Τζέι. Η Μέισι εδώ και χρόνια βρίσκεται σε κώμα μετά την πτώση ενός πολυελαίου στο κεφάλι της (δεν παιζει πια στην σειρά) ενώ ο Σι Τζει έχει αγοράσει και διοικεί την καφετέρια Insomnia που φιλοξενεί τους ήρωες της Τόλμης. Πατέρας του είναι ο Κλάρκ Γκάρισον, φιλόδοξος σχεδιαστής μόδας που δουλεύει στον οίκο Σπέκτρα. Παλιότερα ήταν παντρεμένος με την Κρίστεν και εργαζόταν στον οίκο Φόρεστερ. 
Ένας από τους σημαντικότερους και πιο αναγνωρίσιμους χαρακτήρες της σειράς είναι η Μπρουκ Λόγκαν. Εδώ και 20 χρόνια, η σχέση της με τον Ριτζ βρίσκεται στο προσκήνιο των εξελίξεων χωρίς να έχει χάσει καθόλου από την αίγλη της. Η Μπρουκ ήταν χημικός αλλά στην συνέχεια έγινε γενική διευθύντρια του οίκου Φόρεστερ, θέση που κέρδισε μετά από τον γάμο της με τον Έρικ. Είναι η μεγαλύτερη κόρη της οικογένειας Λόγκαν. Έχει τρία αδέρφια, τον Στορμ, την Ντόνα και την Κέιτι. Η οικογένεια Λόγκαν συνδεόταν από παλιά με τους Φόρεστερ πολύ πριν γνωρίσει ο Ριτζ την Μπρουκ. Η μητέρα τους, η Μπεθ, ήταν συμφοιτήτρια και αγαπημένη του Έρικ αλλά αναγκάστηκαν να χωρίσουν αφού η Στέφανι έμεινε έγκυος στον Ριτζ. Όταν ο Έρικ φάνηκε να έρχεται ξανά κοντά με την Μπεθ, η Στέφανι μετέθεσε τον άντρα της Στήβεν Λόγκαν στο Παρίσι και εκείνη αναγκάστηκε να πάει μαζί του.
Κωνσταντίνος Δούκας Νεστόγγος

Ο Κωνσταντίνος Δούκας Νεστόγγος (άκμασε 1280-1307) ήταν Βυζαντινός αριστοκράτης και αυλικός.

Βιογραφία

Εμφανίζεται για πρώτη φορά στις πηγές το 1280, όταν συνόδευσε τον τότε συναυτοκράτορα Ανδρόνικο Β΄ Παλαιολόγο στην εκστρατεία του εναντίον των Τούρκων στην κοιλάδα του ποταμού Μαιάνδρου.
Την εποχή αυτή ο Κωνσταντίνος είχε το αξίωμα του παρακοιμώμενου της αυτοκρατορικής σφραγίδας. Διορίστηκε κυβερνήτης της Νύσσας επί του Μαιάνδρου και κράτησε τη θέση του ως την πτώση της πόλης π. το 1284. Ο Νεστόγγος αιχμαλωτίστηκε, αλλά ελευθερώθηκε ως τον Ιούνιο του 1285, οπότε εμφανίζεται ως μάρτυς σε μία Συμφωνία με τη Βενετία.
Αναφέρεται για τελευταία φορά π. το 1307, σε μία νομική διαμάχη κάποιων παροίκων (υποτελών που διέμεναν στα κτήματά του) κοντά στη Σμύρνη με μία μονή της περιοχής. Μερικοί συγγραφείς τον ταυτίζουν με τον "Δούκα Νεστόγγο" μεγάλο εταιρειάρχη το 1304, αλλά αυτό είναι απίθανο, διότι το αξίωμα αυτό είναι πολύ πιο κάτω του παρακοιμώμενου.
Μάρτιν Σόνγκαουερ

Νεανική ηλικία

Γεννημένος στο Κολμάρ, ο Σόνγκαουερ καταγόταν από οικογένεια καλλιτεχνών. Δύο από τα αδέρφια του υπήρξαν ζωγράφοι και χαράκτες, ενώ δύο άλλα χρυσοχόοι όπως ο πατέρας τους. Δεν σώζονται λεπτομέρειες για την παιδική του ηλικία ή για την εκπαίδευσή του στη ζωγραφική και τη χαρακτική, αν και γνωρίζουμε πως σπούδασε στο Πανεπιστήμιο της Λειψίας.

Ζωγραφική

Ως ζωγράφος, ο Σόνγκαουερ εργάστηκε με την τέμπερα καθώς και με ελαιοχρώματα. Μεγάλη επιρροή άσκησε πάνω του η ακρίβεια και τα χρώματα του Φλαμανδού καλλιτέχνη Ρόχιερ φαν ντερ Βάιντεν. Από τα ελάχιστα έργα που αποδίδονται στον Σόνγκαουερ, το Musee d´Unterlinden στο Κολμάρ (το οποίο στεγάζει επίσης το «Ρετάμπλ του Άιζενχαϊμ» του Ματίας Γκρύνεβαλντ) φιλοξενεί έντεκα έργα που κοσμούσαν Άγιες Τράπεζες. Άλλα γνωστά του έργα είναι τα ακόλουθα: «Η Αγία Οικογένεια» (περ.1470, Alte Pinakothek, Μόναχο), «Η Μαντόννα στον Κήπο με τα Τριαντάφυλλα» (1473, Εκκλησία του Αγίου Μαρτίνου, Κολμάρ), «Η Αγία Οικογένεια» (1475-80, Μουσείο Ιστορίας της Τέχνης, Βιέννη) και «Η Γέννηση» (περ.1480, Gemäldegalerie SMPK, Βερολίνο). Επίσης, δημιούργησε μια σειρά από τοιχογραφίες για τον Καθεδρικό Ναό του Μπράιζαχ (Breisach) (1489-90).
Giovannona Coscialunga, ατιμασμένη με... τιμή

Υπόθεση

Ένας νέος δικαστής φθάνει σε μια πόλη και κλείνει ένα εργοστάσιο - τυροκομείο διότι προκαλεί μόλυνση σε ένα ποτάμι. Ο ιδιοκτήτης του προσεγγίζει έναν ιερέα, ο οποίος κατέχει υψηλό αξίωμα, με σκοπό να τον φέρει σε επαφή με έναν υφυπουργό. Το αδύνατο σημείο του υφυπουργού είναι πως του αρέσουν οι όμορφες γυναίκες ανδρών, με τους οποίους κάνει δουλειές. Ο γραμματέας του βιομήχανου βρίσκει την Coco, μια πανέμορφη γυναίκα, αλλά ταυτόχρονα βρομόστομη, η οποία πρόκειται να παίξει το ρόλο της γυναίκας του La Noce, η οποία θα «ενδώσει» στη γοητεία του υφυπουργού…

Συντελεστές

Παίζουν: Έντβιτζε Φένεκ, Pippo Franco, Gigi Ballista, Riccardo Garrone, Sandro Merli, Danika La Loggia, Adriana Facchetti
Σενάριο: Tito Carpi, Luciano Martino, Francesco Milizia, Carlo Veo, Franco Mercuri
Σκηνοθεσία: Σέρτζιο Μαρτίνο
Μαχάρης

Βιογραφία

Ήταν γιος τού Μιθριδάτη ΣΤ΄ τού Πόντου και της αδελφής του Λαοδίκης.

Το 73 πΧ ο πατέρας του, έπειτα από την ήττα του στην Κύζικο, ζήτησε ενισχύσεις από τον Μαχάρη, ο οποίος τότε είχε με επάρκεια. Δύο έτη μετά τις επαναλαμβανόμενες καταστροφές τού Μιθριδάτη ΣΤ΄, οι οποίες ήταν πάρα πολλές για να παραμείνει πιστός στον πατέρα του, ο Μαχάρης έστειλε πρεσβεία στον Ρωμαίο στρατηγό Λ. Λ. Λούκουλλο με δώρο ένα χρυσό στέμμα και ζήτησε  να γίνει δεκτός ως σύμμαχος της Ρώμης. 
 Αυτό έγινε αμέσως δεκτό από τον Λούκουλλο· ως ένδειξη της ελικρίνειάς του ο Μαχάρης προμήθευσε τον στρατηγό με εφόδια και τον συνέδραμε στην πολιορκία της Σινώπης. Όταν ο Μιθριδάτης ΣΤ΄, αν και ηττήθηκε από τον Πομπήιο, αποφάσισε να βαδίσει με τον στρατό του στον Βόσπορο και να ανανεώσει τον πόλεμο εκεί, ο Μαχάρης αμέσως συνειδητοποίησε τις συνέπειες, που θα είχε η αποστασία του. Όταν το 65 πΧ έμαθε, πως πλησίαζε ο πατέρας του, διέφυγε στην πόλη της Χερσονήσου, όπου αφού ζήτησε απελπισμένα συγχώρεση, αυτοκτόνησε. 
Ο Δίων Κάσσιος ωστόσο αναφέρει, πως αφού ο Μιθριδάτης ΣΤ΄ τον εξαπάτησε, ότι δέχεται τη συγγνώμη του και θα είναι ασφαλής, μετά τον εκτέλεσε.
Πανελλήνιο πρωτάθλημα ανώμαλου δρόμου ανδρών 1984

Το Πανελλήνιο πρωτάθλημα ανώμαλου δρόμου ανδρών 1984 διεξήχθη στις 26 Φεβρουαρίου στα Τρίκαλα. Πρωταθλητής αναδείχθηκε ο Ανδριόπουλος του Α.Π.Σ. Πάτραι (απόσταση 12.000μ.), ενώ πρωταθλητής σύλλογος αναδείχθηκε ο Ολυμπιακός Σ.Φ.Π..
Δημοτικό Στάδιο Τρικάλων

Γεγονότα

Το στάδιο έχει φιλοξενήσει το διεθνές meeting στίβου Τσικλητήρεια το 2003, καθώς και πανελλήνια πρωταθλήματα στίβου ανδρών-γυναικών και νέων. Επίσης, φιλοξενεί φεστιβάλ και συναυλίες. Η μεγαλύτερη προσέλευση θεατών που έχει καταγραφεί ήταν το 1972, όταν 18.231 θεατές παρακολούθησαν τον ποδοσφαιρικό αγώνα ΑΟ Τρίκαλα-Παναθηναϊκός (1-2).
Virtual Boy

Κυκλοφορία και αποδοχή

Είχε κυκλοφορήσει στις 21 Ιουλίου του 1995 στην Ιαπωνία και 14 Αυγούστου του 1995 στη Βόρεια Αμερική στην τιμή των περίπου 180 $. Αποδείχτηκε μια εμπορική αποτυχία και δεν κυκλοφόρησε στις περιοχές PAL, ειδικά αφού προκαλούσε πονοκέφαλο μετά το πολύ παίξιμο. Η χλιαρή υποδοχή του δεν επηρεάστηκε από τη συνεχιζόμενη πτώση των τιμών. Η Nintendo διέκοψε την πώλησή του το επόμενο έτος. Σήμερα, θεωρείται από ορισμένους παίκτες το χειρότερο δημιούργημα της Nintendo.
Ζωρζ-Ανρί Σουτού

Βιογραφία

Είναι υιός του Ζαν-Μαρί Σουτού, διπλωμάτη, ο οποίος διετέλεσε, μεταξύ άλλων, διευθυντής Ευρώπης, πρέσβης στην Αλγερία (1971-1975), καθώς και Γενικός Γραμματέας εντός του Υπουργείου Εξωτερικών Υποθέσεων, ενώ, η μητέρα του, ήταν «Ισπανίδα δημοκρατική», εγγονή του προέδρου της ισπανικής κυβερνήσεως, Αντόνιο Μάουρα, πάππο του Χόρχε Σεμπρούν.
Επέλεξε να πραγματοποιήσει σπουδές ιστορίας στη Σορβόννη, ενώ εργάστηκε επί του γερμανικού τομέα της ιστορίας σε συνεργασία με τον Ζακ Ντροζ, ενώ, στη συνέχεια, πραγματοποίησε επιπρόσθετη διδακτορική διατριβή υπό την διεύθυνση του Ζαν-Μπατίστ Ντυροζέλ, αντικείμενο της οποίας ήταν η διατήρηση του αποκλεισμού ο οποίος είχε επιβληθεί στη Γερμανία μετά την υπογραφή της ανακωχής του Α΄ Παγκοσμίου Πολέμου
Διατελεί καθηγητής στη Σορβόννη (Πανεπιστήμιο Παρίσι 4) από το 1988, καθώς και του Ινστιτούτου Πολιτικών Σπουδών του Παρισιού από το 2005.
Οι τομείς έρευνάς του σχετίζονται με τις διεθνές σχέσεις κατά την διάρκεια του 20ού αιώνα, ιδιαίτερα τον Α΄ Παγκόσμιο Πόλεμο και τις σχέσεις μεταξύ Ανατολής και Δύσης μετά το 1945. Το έργο του L'Or et le sang – Les buts de guerre économiques de la Première Guerre mondiale «θεωρείται ως ένα εκ των καλύτερων έργων διερεύνησης των αιτίων του Α΄ Παγκοσμίου Πολέμου».
Εξελέγη ως μέλος της Ακαδημίας Ηθικών και Πολιτικών Επιστημών τον Δεκέμβριο του 2008.
Από το 2012, διατελεί πρόεδρος του Ινστιτούτου Συγκριτικής Στρατηγικής.
Διατελεί πρόεδρος της Επιτροπής Οργάνωσης της Ενώσεως των Διεθνιστών, καθώς και μέλος της λέσχης Le Siècle.
Είναι διευθυντής του Ιδρύματος Τιερ.
Μπικάνερ

Ιστορία

Η πόλη ιδρύθηκε από τον Ράο Μπίκα  (ο Ράο Μπίκα ήταν στρατηγός στο στρατό του Μουγκάλ κατακτητή Ακμπάρ ) το 1488 . Ο Ράο Μπίκα ήταν δεύτερος υιός του Ράο Τζόντχα, ιδρυτή της πόλης Τζοντχπούρ στο Ράτζασταν. Ο Ράο Μπίκα είχε κακές σχέσεις με τον πατέρα και τους αδελφούς το οποίο οδήγησε σε πολέμους μέχρι το 19ο αιώνα. Κατά την αυτοκρατορία των Μουγκάλ η πόλη ήταν σημαντική γιατί βρισκόταν πάνω στο εμπορικό δρόμο με κατεύθυνση το Αφγανιστάν. Το 1886 ήταν η πρώτη πόλη στην έρημο όπου εγκαταστάθηκε δίκτυο ηλεκτρισμού.  Η ιδρυτής της σύγχρονης πόλης είναι ο Μαχαραγιάς Ντουνγκάρ Σινγχ (βασίλεψε 1872-87) ο οποίος εκσυγχρόνισε την πόλη με νέα νοσοκομεία, σχολεία και αστυνομία.
Στρόμπολι

Το ηφαίστειο

Το νησί οφείλει την ύπαρξή του στα υλικά που εναποθέτουν οι εκρήξεις του ηφαιστείου, κατά τη διάρκεια μιας μακραίωνης διαδικασίας που ξεκίνησε πριν από περίπου 160.000 χρόνια και συνεχίζεται αδιάκοπα μέχρι σήμερα. Η τελευταία μεγάλη έκρηξη έλαβε χώρα στις 2 Αυγούστου 2008.
Το ηφαίστειο στέκεται 926 μέτρα πάνω από την επιφάνεια της θάλασσας, αλλά στην πραγματικότητα βρίσκεται σε ύψος 2.000 μέτρων πάνω από τον πυθμένα της. Στην κορυφή του υπάρχουν τρεις ενεργοί κρατήρες. Χαρακτηριστικό γεωλογικό στοιχείο του αποτελεί η λεγόμενη «Sciara del Fuoco» (Ρυάκι της Φωτιάς), μια κοιλότητα σε σχήμα πετάλου που σχηματίστηκε με την πάροδο των τελευταίων 13.000 ετών, μετά από συνεχείς κατολισθήσεις στη βορειοδυτική πλευρά του κώνου.
Τα γεγονότα αυτά ενέπνευσαν τον Ρομπέρτο Ροσελίνι να γυρίσει το 1949 την ταινία «Στρόμπολι», η οποία προσέλκυσε το ενδιαφέρον του κοινού και έδωσε ώθηση στον τουρισμό.
Βορειοανατολικά του νησιού υπάρχει μια βραχονησίδα, το Στρομπολίκιο, το οποίο είναι απομεινάρι ενός παλαιότερου κρατήρα του ίδιου ηφαιστείου.
Τρόικα (Εν-Κα-Βε-Ντε)

Η τρόικα της Εν-Κα-Βε-Ντε ή ειδική τρόικα (ρωσικά: особая тройка‎) στην ιστορία της Σοβιετικής Ένωσης ήταν επιτροπές τριών ατόμων που καταδίκαζαν ανθρώπους χωρίς δίκη. Αυτές οι επιτροπές χρησιμοποιούνταν ως όργανα εξωδικαστικής τιμωρίας που δρούσαν συμπληρωματικά στο σοβιετικό νομικό σύστημα με μέσα για γρήγορη εκτέλεση ή φυλάκιση. Έγινε εμφανής στο NKVD.
Τζον Τζέφρις

Βιογραφικά στοιχεία

Γεννήθηκε στη Βοστώνη, αποφοίτησε από το Κολλέγιο Χάρβαρντ και απέκτησε πτυχίο ιατρικής από το Πανεπιστήμιο του Αμπερντίν. Είναι περισσότερο γνωστός ως συνοδός του Ζαν-Πιερ Μπλανσάρ στην πτήση με αερόστατο που πραγματοποίησαν το 1785 πάνω από τη Μάγχη. Ο Δρ. Τζέφρις έπαιξε επίσης σημαντικό ρόλο στην δίκη της Σφαγής της Βοστώνης ως μάρτυρας υπεράσπισης. Ήταν ο χειρουργός του Πάτρικ Καρ, ο οποίος ήταν ένας από τους Αμερικανούς που τραυματίστηκαν κατά την διάρκεια αυτού του συμβάντος.
Ο Τζέφρις θεωρείται επίσης ως ένας από τους πρώτους παρατηρητές καιρού της Αμερικής. Ξεκίνησε να πραγματοποιεί καθημερινές καιρικές μετρήσεις το 1774 στη Βοστώνη, και μετρήσεις με αερόστατο πάνω από το Λονδίνο το 1784. Η Εθνική Ημέρα Μετεωρολόγων των ΗΠΑ εορτάζεται προς τιμήν του, την ημέρα γέννησης του, στις 5 Φεβρουαρίου. Τα Αρχεία και οι Ειδικές Συλλογές του Κολλεγίου Άμερστ διαθέτουν συλλογή των εργασιών του, συμπεριλαμβανομένης και μια επιστολής που έριξε από το αερόστατο της ιστορικής του πτήσης, η οποία θεωρείται το παλαιότερο παράδειγμα αεροπορικού ταχυδρομείου που διασώζεται.
Έζησε στην Αγγλία από το 1776 έως το 1790. Παρόλο που το όνομα του συμπεριλήφθηκε στην Πράξη Εξορίας της Μασαχουσέτης, επέστρεψε στο ιδιωτικό του ιατρείο στην Βοστώνη, όπου και έμεινε μέχρι τον θάνατό του το 1819. Ο γιος του Τζον Τζέφρις Β΄ (1796-1876) ήταν χειρουργός οφθαλμίατρος και ήταν μεταξύ των ιδρυτών του Φιλανθρωπικού Νοσοκομείου Οφθαλμών και Αυτιών της Μασαχουσέτης.
703 Νωεμίν

Φυσικά χαρακτηριστικά

Η μέση διάμετρος της Νωεμίν εκτιμάται σε 13 χιλιόμετρα. Τα υπόλοιπα φυσικά χαρακτηριστικά της είναι άγνωστα.
Μενέλαος Κυριακόπουλος

Βιογραφία

Γεννήθηκε στα Λεχαινά ήταν γιος του Ιωάννη Κυριακόπουλου. Ασχολήθηκε με τις τραπεζικές επιχειρήσεις και διετέλεσε διευθυντής της Λαϊκής Τράπεζας, οικονομικός σύμβουλος της Τράπεζας Επαγγελματικής Πίστεως και της Τράπεζας Εμπορικής Πίστεως καθώς και υφυπουργός εθνικής οικονομίας την περίοδο 1939 - 1941. Είχε δημοσιεύσει το δοκίμιο Η γνώστη του Μοριά κι η λεβεντιά της Ρούμελης (1942, Αθήνα) καθώς και τα Πάρεργα (1971, Αθήνα).
Έζησε αρκετά χρόνια στην Πάτρα και δημοσίευσε μελέτες και διηγήματα στο περιοδικό Αχαϊκά.
Απεβίωσε στην Αθήνα το 1976.
Βόρνεο

Ετυμολογία

Το νησί είναι γνωστό με πολλά ονόματα, διεθνώς όμως είναι γνωστό ως Βόρνεο, από το Μπρουνέι, εξ αιτίας της ιστορικής επαφής των Ευρωπαίων με το βασίλειο κατά το 16ο αιώνα, την Εποχή των Ανακαλύψεων. Το όνομα Μπρουνέι τελικώς προέρχεται από τη σανσκριτική λέξη "varun" (वरुण), που σημαίνει ωκεανός ή ο μυθολογικός Βαρούνα, «θεός του ωκεανού». Ωστόσο, οι Ινδονήσιοι ιθαγενείς αποκαλούσαν το νησί Καλιμαντάν. Η ονομασία αυτή προέρχεται από τη σανσκριτική λέξη Kalamanthana, η οποία έχει την έννοια του «νησιού με το καιόμενο κλίμα» και περιγράφει προφανώς το ζεστό και υγρό, τροπικό κλίμα του νησιού.
Πριν από τους Ευρωπαίους, το 977, κινεζικά αρχεία αναφέρονται στο Βόρνεο με τον όρο Πο-νι (Po-ni), όπως και ο Κινέζος αξιωματούχος Τσούα Τζου-Κούα το 1225. Το ιαβανέζικο χειρόγραφο Ναγκαρακρεταγκάμα, το οποίο έγραψε ο ποιητής της αυλής του βασιλείου Ματζαπαχίτ Μπου Πραπάνκα το 1365, αναφέρει το νησί ως Νούσα Ταντζουνγκναγκάρα που σημαίνει το νησί όπου βρίσκεται το βασίλειο Ταντζουνγκπούρα.

Γεωγραφία

Το Βόρνεο περιβάλλεται βόρεια από τη θάλασσα της Νότιας Κίνας, βορειοανατολικά από τη Θάλασσα Σούλου, ανατολικά από τη Θάλασσα της Κελέβης και νότια από τη Θάλασσα της Ιάβας. Έχει έκταση 743.330 τετρ. χιλιόμετρα. Δυτικά της νήσου βρίσκεται η Χερσόνησος της Μαλαισίας και η Σουμάτρα, νότια η Ιάβα, ανατολικά το Σουλαουέζι και βορειοανατολικά οι Φιλιππίνες.
Η υψηλότερη κορυφή του νησιού είναι στο όρος Κιναμπάλου, στην Πολιτεία Σαμπάχ της Μαλαισίας, με υψόμετρο 4.095 μέτρα πάνω από το επίπεδο της θάλασσας.
Το μεγαλύτερα ποτάμια είναι: το Καπούα με μήκος 1.143 χλμ., που εκβάλλει στα δυτικά και αποτελεί το μεγαλύτερο ποτάμι της Ινδονησίας, το Ρατζάνγκ με μήκος 562,5 χιλιόμετρα, το οποίο είναι το μεγαλύτερο ποτάμι της Μαλαισίας, και τα ποτάμια Μαχακάμ και Μπαρίτο.
Ναβοπολάσσαρ

Άνοδος στην εξουσία

Ο Ναβοπολάσσαρ συμμετείχε σε επανάσταση ενάντια στην Ασσυριακή δύναμη η οποία είχε παρακμάσει μετά και τον θάνατο του τελευταίου επιτυχημένου βασιλιά της Ασσυρίας Ασσουρμπανιπάλ, ως είχε επιβάλει σκληρή τυραννία. Μετά την επιτυχημένη του αυτή διεξαγωγή της επανάστασης ανακηρύχθηκε βασιλιάς της Βαβυλώνας.

Κατάλυση της Ασσυρίας

Η Ασσυρία μετά τον θάνατο του Ασουρμπανιπάλ δεν θύμιζε σε τίποτα την ένδοξη και κραταιά αυτοκρατορία του 9ου και 8ου π.Χ. αιώνα. Οι εμφύλιοι πόλεμοι σε συνδυασμό με τις συνεχείς επαναστάσεις και την ανικανότητα των βασιλέων της είχαν φέρει την Ασσυρία σε μια κατάσταση αποδυνάμωσης και εξαθλίωσης και ήταν φανερό ότι το τέλος της ήταν κοντά. Υπό αυτές τις συνθήκες ο Ναβοπολάσσαρ βρήκε πρόσφορο το έδαφος και χωρίς να χάσει ευκαιρία κινήθηκε κατά της πρωτεύουσας Νινευί. Σε αυτή του την προσπάθεια ο Ναβοπολάσσαρ δεν ήταν μόνος αλλά είχε στο πλευρό του και τους Μήδους υπό τον Κυαξάρη ο οποίος είδε την παρακμή της Ασσυρίας και την εξάπλωση της (Νέο)Βαβυλώνας μία καλή ευκαιρία για εξάπλωση του κράτους του στις αχανής Ασσυριακές εκτάσεις και το φέρει στο ιστορικό προσκήνιο ως μια νέα παγκόσμια δύναμη. Η αποδυναμωμένη Ασσυρία δεν θα μπορούσε να αντισταθεί στην συνδυασμένη επίθεση των Βαβυλωνίων και των Μήδων. Η Νινευί έπεσε και παραδόθηκε στις φλόγες. Την ίδια μοίρα είχε και η Χαραάν στην οποία είχε μεταφερθεί η Ασσυριακή πρωτεύουσα, την οποία κατέλαβε το 609 π.Χ. την εποχή του τελευταίου Ασσύριου βασιλιά Ασούρ Ουμπαλίτ Β΄ εγγονού του Σαρδανάπαλου. Τα υπολείμματα του Ασσυριακού στρατού νικήθηκαν από τον Ναβουχοδονόσορ στην Μάχη του Καρκεμισίου όπου ο Αιγυπτιο-Ασσυριακός στρατός νικήθηκε από τον Βαβυλωνιακό. Μετά την διάλυση των Ασσυρίων επικεντρώθηκε σε πολέμους με τους Αιγύπτιους οι οποίοι είχαν συμμαχήσει με την Ασσυρία, τα στρατεύματα της Βαβυλώνας με επικεφαλής τον γιό του Ναβουχοδονόσορα νίκησαν τους Αιγύπτιους του Φαραώ Νεχώ Β'.

Τα τελευταία χρόνια

Μετά την ανασύσταση του Βαβυλωνιακού και την κατάλυση του Ασσυριακού κράτους ο Ναβοπολάσσαρ είχε κάθε λόγο να πεθάνει ήρεμος. Πέθανε το 605 π.Χ. από φυσικές αιτίες και ο ίδιος λίγο πρίν τον θάνατο του παραιτήθηκε υπέρ του μοναχογιού του Ναβουχοδονόσορα.
Εστεμπάν Οκόν

Σύντομο βιογραφικό

Γεννήθηκε στο Εβρέ και είναι γιος της Σαμπρίνα και του Λοράν Οκόν. Ο Λοράν Οκόν είναι μηχανικός ο οποίος έχει ένα γκαράζ στο Εβρέ. Η μητέρα του είναι Ισπανικής καταγωγής και συγκεκριμένα απ' τη Μάλαγα.

2016(-Manor)

Ανήκει στην ομάδα Renault Sport στην οποία είχε θέση αναπληρωματικού οδηγού. Όμως επειδή οι χορηγοί του Ινδονήσιου οδηγού της Manor Ρίο Χαριάντο δεν μπορούσαν να είναι συνεπείς στις υποχρεώσεις τους από το Γκραν Πρι Γερμανίας κι έπειτα, η διοίκηση της ομάδας ζήτησε απ' τη διοίκηση της Ρενό να της παραχωρήσει τον Οκόν τον οποίο τοποθέτησε στη θέση του Χαριάντο απ' το Γκραν Πρι του Βελγίου μέχρι το τέλος του φετινού πρωταθλήματος. Ο λόγος για τον οποίο η διοίκηση της Manor προχώρησε σε αυτή την ενέργεια είναι πως ο Οκόν προστατεύεται απ' τη Mercedes.

2017 - 2018(Force India)

Στις 7 Ιανουαρίου του 2017 η διοίκηση της Force India ανακοίνωσε πως απ' το φετινό Παγκόσμιο πρωτάθλημα της Φόρμουλα 1 ο Οκόν θα αγωνίζεται για εκείνη την ομάδα όπου θα είναι ο 2ος οδηγός της μετά τη μετακόμιση του Γερμανού Νίκο Χούλκενμπεργκ στη Ρενό. Στην ίδια ομάδα έμεινε και το 2018.
Μάρκο Μπόγιτς

Διεθνείς συμμετοχές

Ο Μάρκο Μπόγιτς αγωνίζεται με την εθνική ομάδα πετοσφαίρισης του Μαυροβουνίου από το 2009, κατακτώντας το Ευρωπαϊκό Πρωτάθλημα του 2014.
Αμπού Ουμπάιντα ιμπν αλ-Τζάρραχ

Πρώτα χρόνια

Ο Αμπού Ουμπάιντα γεννήθηκε το 583 μ.Χ. στον οίκο του εμπόρου Αμπντουλλάχ ιμπν αλ-Τζάρραχ. Ανήκε στη φατρία εμπόρων των Κουραϊσιτών της φυλής αλ-Χαρίθ ιμπν Φιχρ. Πριν ακόμα τον προσηλυτισμό του στο Ισλάμ, θεωρείτο ένας από τους ευγενείς της φατρίας του και ήταν διάσημος στους Κουραϊσίτες της Μέκκας για τη σωφροσύνη του και την ανδρεία του.

Προσηλυτισμός στο Ισλάμ

Το 611 μ.Χ. ο Προφήτης Μωάμεθ άρχισε να κηρύττει τη μοναδικότητα του Θεού (Αλλάχ) στους κατοίκους της Μέκκας. Ξεκίνησε το έργο του προσηλυτίζοντας τους πιο στενούς συντρόφους και συγγενείς του μυστικά στο Ισλάμ. Ο Αμπού Ουμπάιντα έγινε μουσουλμάνος μόλις μία μέρα μετά τον Αμπού Μπακρ, το έτος 611.

Μετανάστευση στην Αβησσυνία

Ο Αμπού Ουμπάιντα έζησε τη σκληρή εμπειρία των μουσουλμάνων στη Μέκκα από την αρχή έως το τέλος της. Με άλλους πρώιμους μουσουλμάνους, ανέχθηκε τις προσβολές και καταπιέσεις των αρχόντων της Μέκκας, Κουραϊσιτών (της φατρίας του). Μιας και η πρώτη μετανάστευση στην Αβησσυνία ήταν επιτυχημένη, η βία ενάντια στους μουσουλμάνους επαναλήφθηκε με σκληρή καταστολή και αυστηρότερη από πριν. Όντας το μοναδικό μέλος της φατρίας του που είχε ασπαστεί το Ισλάμ, ο Αμπού Ουμπάιντα ήταν από τους πρώτους που υπέστησαν τις νέες διώξεις. Ο Μωάμεθ πρότεινε τότε στους παραμένοντες μουσουλμάνους να μεταναστεύσουν επίσης. Συνεπεία της προτροπής αυτής, ο Αμπού Ουμπάιντα μετανάστευσε στην Αβησσυνία, επικεφαλής αποστολής 83 αντρών και 20 γυναικών.

Μετανάστευση στη Μεδίνα

Το 622 μ.Χ., όταν ο Μωάμεθ μετανάστευσε από τη Μέκκα στη Μεδίνα, ο Αμπού Ουμπάιντα μετανάστευσε επίσης. Όταν ο Μωάμεθ έφτασε στη Μεδίνα, έβαλε κάθε μετανάστη (Μουτζαχίρ) να ενωθεί σε μια πνευματική ένωση με έναν κάτοικο της Μεδίνας (Ανσάρι), συνταιριάζοντας τον Αμπού Ουμπάιντα με τον Μουάντ ιμπν Τζαμπάλ, κάνοντάς τους αδέρφια στην πίστη. Οι μουσουλμάνοι παρέμειναν σε ειρήνη στη Μεδίνα για περίπου ένα χρόνο, πριν οι Κουραϊσίτες της Μέκκας επιτεθούν στη Μεδίνα με το στρατό τους.
Νιαζί Κιζιλγιουρέκ

Βιογραφικά στοιχεία

Ο Νιαζί Κιζιλγιουρέκ γεννήθηκε στην Ποταμιά στις 7 Δεκεμβρίου 1959. Ομιλεί πέρα από την τουρκική, την ελληνική, την αγγλική, τη γαλλική και τη γερμανική γλώσσα. Απέκτησε πτυχίο κοινωνικών και πολιτικών επιστήμων από το Πανεπιστήμιο της Βρέμης. Εκπόνησε διατριβή σχετικά με το Κυπριακό και τις Διεθνείς Σχέσεις.
Το 1995 εργοδοτήθηκε στο Πανεπιστήμιο Κύπρου ως λέκτορας στο Τμήμα Τουρκικών Σπουδών. Έφτασε στη θέση του αναπληρωτή καθηγητή ενώ μέχρι την εκλογή του στη θέση του ευρωβουλευτή ήταν πρόεδρος του Τμήματος Τουρκικών Σπουδών.

Πολιτική διαδρομή

Στις Ευρωεκλογές του 2019 εκλέχθηκε ευρωβουλευτής με το ΑΚΕΛ. Είναι ο πρώτος και ο μόνος Τουρκοκύπριος που έχει εκλεγεί στο Ευρωπαϊκό Κοινοβούλιο. Συμμετέχει στην πολιτική ομάδα Ευρωπαϊκή Ενωτική Αριστερά-Βόρεια Πράσινη Αριστερά.

Συγγραφικό έργο

Ο Νιαζί Κιζιλγιουρέκ έχει συγγράφει βιβλία στην ελληνική και στην τουρκική γλώσσα και ακαδημαϊκά άρθρα σε διεθνή επιστημονικά περιοδικά.

Διακρίσεις

Ο Νιαζί Κιζιλγιουρέκ έχει βραβευτεί για την προσφορά του στην προσέγγιση μεταξύ των δύο κοινοτήτων στην Κύπρο, αλλά και μεταξύ της Ελλάδας και της Τουρκίας, με το βραβείο Αμπτί Ιπεκτσί το 2007. Επιπλέον, έχει βραβευθεί από το γαλλικό κράτος το 2006 με τη διάκριση Ιππότης του Ακαδημαϊκού Φοίνικα για την επιστημονική του προσφορά και τον αγώνα του για την ειρήνη στην Κύπρο.
Τιραντέντες (πόλη)

Αξιοθέατα

Η κωμοπόλη έχει επαινεθεί ως ανέγγιχτο δείγμα αποικιακής αρχιτεκτονικής. Υπάρχουν μερικά κτίρια ηλικίας έως και 300 ετών, όπως η εντυπωσιακή χρυσοστόλιστη εκκλησιά Matriz (του Αγίου Αντωνίου), κατασκευής του 1732, στο ψηλότερο σημείο του οικισμού. Κάθε Αύγουστο λαβαίνει χώρα ένα από τα πιο αξιόλογα γαστρονομικά φεστιβάλ της Βραζιλίας. Επίσης, ένα τμήμα της σιδηροδρομικής γραμμής μικρού πλάτους Estrada de Ferro Oeste de Minas, από το Σάου Ζουάου ντελ Ρέυ μέχρι το Τιραντέντες, διαδρομή μήκους 13 χιλιομέτρων, έχει διατηρηθεί και λειτουργεί με ατμομηχανές τα Παρασκευοσαββατοκύριακα για τους τουρίστες.